

УПУТСТВО ЗА ПРИПРЕМУ ДОКУМЕНТАЦИЈЕ И ПРИЈАВЉИВАЊЕ НА КОНКУРСЕ ЗА МОБИЛНОСТ У ОКВИРУ ПРОГРАМА ERASMUS+ КА1

Ово упутство намењено је студентима, наставницима и сарадницима, као и административно-техничком особљу Алфа БК УНиверзитета који учествују на конкурсима за мобилност у оквиру пррограма Erasmus+.

Учесник конкурса обавезан је да достави сва документа наведена у конкурсу. Документација, на српском или страном језику наведеном у конкурсу, мора бити адекватна, веродостојна, ажурна, уредна и читка. Документација се по правилу доставља у електронском облику, искључиво у PDF формату, на имејл адресу наведену у конкурсу, a учесник конкурса шаље своја документа лично, са свог приватног или службеног имејл налога. Сваки документ појединачно мора бити скениран у одговарајућој резолуцији и снимљен за слање као посебна PDF датотека под препознатљивим називом. Приликом скенирања препоручује се резолуција у опсегу од 150 до 300 dpi, која је у највећем броју случајева довољна да се добије читак скен прихватљивог квалитета и да при томе величина датотеке остане у оквирима који су прихватљиви за слање имејлом. Фотографије докумената НИСУ ПРИХВАТЉИВЕ, без обзира на резолуцију, величину и тип датотека!

Ако се документ састоји од две или више страница, све странице морају бити скупљене у једну датотеку. С друге стране, није дозвољено спајање више различитих докумената у једну PDF датотеку. При одабиру назива датотека, настојати да назив сваке датотеке јасно асоцира на документ који се у њој налази, као и да садржи име и презиме учесника конкурса. При томе, за називе датотека је обавезно користити искључиво латиничну тастатуру, и то без специфичних српских или страних слова (š, č, ć, đ, ž, ü, é, ...). Примери адекватних назива датотека су:

CV\_Ime Prezime.pdf (биографија кандидата)

Pasos\_Ime Prezime.pdf или Passport\_ Ime Prezime.pdf (копија пасоша)

Polozeni ispiti-MS\_ Ime Prezime \_pdf или Transcript of Records-MS\_Ime Prezime.pdf (препис оцена са мастер студија)

Znanje engleskog\_ Ime Prezime.pdf или English proficiency\_Ime Prezime.pdf (потврда о знању језика)

Све датотеке, појединачно или скупљене у једну WinZIP или WinRAR архиву у чијем називу мора бити име учесника конкурса, треба послати као прилог уз један имејл у оквиру кога треба навести основне податке о кандидату: име и презиме, назив матичног факултета статус или звање (студент, професор, ...), на који конкурс се јавља, за коју врсту мобилности и за који универзитет/организацију се пријављује, итд. Укупна величина датотека или архиве требало би да износи до неколико MB, а због ограничења која намеће универзитетски мејл сервер ни ком случају не сме да премаши 10 MB. Изузетно, ако је прекорачење незнатно, дозвољено је послати документацију као прилоге уз два сукцесивна имејла, при чему је у тексту имејлова неопходно напоменути да се ради о 1. и 2. делу пријавне документације за кандидата са датим именом (нпр. у Subject имејлова уписати Пријава на конкурс Име Презиме – 1. део и Пријава на конкурс Име Презиме – 2. део, или томе слично).

Свим кандидатима саветујемо да припрему и прикупљање документације обаве благовремено и да комплетну пријаву на конкурс доставе што пре, барем неколико дана пре истека рока. Због могућих прекида у раду интернета, загушења на серверу или других проблема, ни у ком случају није препоручљиво одлагати слање за последњи дан!